**OBRAZLOŽENJE**

**PRIJEDLOGA ODLUKE O PRIVREMENOJ ZABRANI**

**IZVOĐENJA RADOVA U 2026. GODINI**

**PRAVNA OSNOVA**

Pravna osnova za donošenje ove Odluke temelji se na Zakonu o gradnji („Narodne novine“ br. 153/13, 20/17, 39/19, 125/19 i 145/24), koji u članku 132. stavku 1. propisuje da predstavničko tijelo jedinice lokalne samouprave po prethodno pribavljenom mišljenju turističke zajednice općine odnosno grada može odlukom za određene vrste građevina, na određenim područjima, odrediti razdoblje iduće kalendarske godine i vrijeme u kojemu se ne mogu izvoditi zemljani radovi i radovi na izgradnji konstrukcije građevine u određenom vremenskom razdoblju. Stavkom 2. istog članka Zakona propisano je da se odluka predstavničkog tijela ne odnosi na:

1. građevine, odnosno radove za čije je građenje, odnosno izvođenje utvrđen interes Republike Hrvatske,

2. uklanjanje građevina na temelju rješenja građevinske inspekcije ili odluke drugog tijela državne vlasti,

3. građenje građevina, odnosno izvođenje radova u godini u kojoj je odluka stupila na snagu.

**ANALIZA STANJA**

Sukladno Zakonu o gradnji („Narodne novine“ br. 153/13, 20/17, 39/19 i 125/19) Grad Opatija je godinama donosio odluke o privremenoj zabrani izvođenja radova kojima su se određivala područja Grada Opatije te razdoblja godine u kojima se nisu mogli izvoditi građevinski radovi.

Trenutno važećom Odlukom o privremenoj zabrani izvođenja radova u 2025. godini („Službene novine Grada Opatije“ broj 18/24) propisano je da se građevinski radovi koji se odnose na zemljane radove i izgradnju konstrukcije individualnih stambenih građevina, višestambenih građevina, stambeno poslovnih građevina, poslovno stambenih građevina, poslovnih građevina, manjih poslovnih građevina, ugostiteljsko turističkih građevina, građevina javne i društvene namjene, površina javne namjene, športsko rekreacijskih građevina, jednostavnih građevina u 2025. godini ne smiju se izvoditi:

- na području naselja Opatija, Ičići, Ika, Pobri i Oprič - u razdoblju od 1. lipnja do 01. listopada,

- na području naselja Dobreć, Poljane - u razdoblju od 15. lipnja do 15. rujna,

- na području svih naselja Grada Opatije – u dane blagdana, 24. prosinca, Veliki petak i Veliku subotu, subotama nakon 16.00 sati, subotama tijekom mjeseca prosinca te nedjeljama

- na području svih naselja Grada Opatije tijekom cijele godine u vremenu od 19.00 sati do 8.00 sati drugog dana.

Nadalje, važećom Odlukom za 2025. godinu propisano je kako se iznimno mogu izvoditi građevinski radovi koji se odnose na zemljane radove i izgradnju konstrukcije građevina javne i društvene namjene, komunalne infrastrukture, površina javne namjene, športsko rekreacijskih građevina i drugih građevina od javnog interesa kojih je investitor Grad Opatija ili Primorsko-goranska županija kao i trgovačka društva, ustanove i druge pravne osobe čiji su osnivači Grad Opatija ili Primorsko-goranska županija, na području svih naselja Grada Opatije tijekom čitave godine osim:

* u dane blagdana, 24. prosinca, Veliki petak i Veliku subotu, subotama nakon 16.00 sati, subotama tijekom mjeseca prosinca te nedjeljama
* svakoga dana u vremenu od 19.00 sati do 8.00 sati drugog dana.

Ujedno člankom 3. trenutno važeće Odluke o privremenoj zabrani izvođenja radova u 2025. godini utvrđeno je kako se zabrana izvođenja radova ne odnosi na radove na hitnim intervencijama radi otklanjanja kvarova, sanacije ili druge uspostave funkcionalnosti komunalne i druge javne infrastrukture koje izvode komunalna društva Grada Opatije, pod uvjetom da su o potrebi izvođenja radova radi hitnih intervencija prethodno obavijestili Grad Opatiju.

**OBRAZLOŽENJE PRIJEDLOGA**

Prijedlogom ove Odluke uzeta su u obzir ranija stajališta i mišljenja nadležnih mjesnih odbora, odnosno građana koji su iskazali svoje primjedbe u ranije provedenim javnim savjetovanjima te je prijedlog Odluke sastavljen u cijelosti po uzoru na važeću Odluku o privremenoj zabrani izvođenja radova u 2025. godini.

Dakle, ovim prijedlogom se također predlaže da se u 2026. godini na području Grada Opatije ne mogu privremeno izvoditi zemljani radovi i radovi na izgradnji konstrukcija individualnih stambenih građevina, višestambenih građevina, stambeno poslovnih građevina, poslovno stambenih građevina, poslovnih građevina, manjih poslovnih građevina, ugostiteljsko turističkih građevina i jednostavnih građevina u sljedećim vremenskim razdobljima:

* od 1. lipnja do 01. listopada u naseljima Opatija, Ičići, Ika, Pobri i Oprič,
* od 15. lipnja do 15. rujna u naseljima Dobreć i Poljane.

Osim generalne zabrane za razdoblje godine, ovim prijedlogom Odluke i nadalje se predviđa zabrana izvođenja građevinskih radova na području svih naselja Grada Opatije u dane blagdana, 24. prosinca, Veliki petak i Veliku subotu, subotama nakon 16.00 sati, subotama tijekom mjeseca prosinca te nedjeljama te tijekom cijele godine u vremenu od 19.00 sati do 8.00 sati drugog dana.

Što se tiče dana blagdana, napominjemo da su isti uređeni posebnim Zakonom o blagdanima, spomendanima i neradnim danima u Republici Hrvatskoj („Narodne novine“ broj 110/19, 72/25) kojim je propisano da su u Republici Hrvatskoj blagdani i neradni dani *(1. siječnja - Nova godina, 6. siječnja - Bogojavljenje ili Sveta tri kralja, Uskrs i Uskrsni ponedjeljak, Tijelovo, 1. svibnja - Praznik rada, 30. svibnja - Dan državnosti, 22. lipnja - Dan antifašističke borbe, 5. kolovoza - Dan pobjede i domovinske zahvalnosti i Dan hrvatskih branitelja, 15. kolovoza - Velika Gospa, 1. studenoga - Svi sveti, 18. studenoga - Dan sjećanja na žrtve Domovinskog rata i Dan sjećanja na žrtvu Vukovara i Škabrnje, 25. prosinca – Božić i 26. prosinca prvi dan po Božiću, Sveti Stjepan).*

Sukladno ranije navedenom, prijedlogom ove Odluke predviđeni su i mogući izuzeci od zabrane izvođenja građevinskih radova, na način da se kod istih, građevinski radovi (zemljani radovi i/ili izgradnja konstrukcije) mogu izvoditi tijekom čitave godine, izuzev u dane blagdana, 24. prosinca, Veliki petak i Veliku subotu, subotama nakon 16.00 sati, subotama tijekom mjeseca prosinca te nedjeljama kao i svakoga dana u vremenu od 19.00 sati do 8.00 sati drugog dana, a odnose se na građenje građevina koje su od javnog interesa i to:

- za građevinske radove koji se odnose građevine javne i društvene namjene, komunalne infrastrukture, površina javne namjene, športsko rekreacijskih građevina i drugih građevina od javnog interesa kojih je investitor Grad Opatija ili Primorsko-goranska županija kao i trgovačka društva, ustanove i druge pravne osobe čiji su osnivači Grad Opatija ili Primorsko-goranska županija

- za građevinske radove koji se odnose izgradnju građevina namijenjenih priuštivom stanovanju koji se grade sukladno propisima i aktima Grada Opatije kojima je uređena društveno poticana stanogradnja odnosno priuštivo stanovanje.

Također, kao i Odluci za 2025.godinu, privremena zabrana izvođenja građevinskih radova ne odnosi se na radove na hitnim intervencijama radi otklanjanja kvarova, sanacije ili druge uspostave funkcionalnosti komunalne i druge javne infrastrukture koje izvode komunalna društva Grada Opatije, odnosno javna trgovačka društva i druge pravne osobe čiji je osnivač Primorsko-goranska županija i Republika Hrvatska, pod uvjetom da su o potrebi izvođenja radova radi hitnih intervencija prethodno obavijestili Grad Opatiju.

Bitno je naglasiti da sukladno Zakonu, a kako je iskazano i u mišljenju nadležnog Ministarstva pod zemljanim radovima smatraju se radovi iskopavanja zemlje ili drugog materijala iz tla te nasipavanje zemlje ili drugog materijala, a radovima na izgradnji konstrukcije građevine smatraju se izrada temelja, zidova, međukatne konstrukcije i krovne konstrukcije te izgradnja drugih konstruktivnih dijelova građevina koje nisu zgrade. S druge strane keramičarski, elektroinstalaterski i vodoinstalaterski radovi, krovopokrivački i slični radovi ne smatraju se zemljanim radovima i radovima na izgradnji konstrukcije građevine, odnosno radovima koji mogu biti predmet zabrane sukladno zakonodavnim propisima.

Konačno Odlukom se propisuje da nadzor nad provedbom iste obavljaju komunalni redari. Naime, nadležnost za postupanje komunalnog redara proizlazi iz članka 2. stavka 4. točka 6. Zakona o građevinskoj inspekciji kojim je propisano da upravno tijelo jedinice lokalne samouprave nadležno za poslove komunalnog gospodarstva (u Gradu Opatija Upravni odjel za komunalni sustav, prostorno planiranje i zaštitu okoliša), obavlja poslove nadzora u vezi s provedbom odluke o privremenoj zabrani izvođenja radova koju predstavničko tijelo jedinice lokalne samouprave donosi na temelju posebnog zakona kojim se uređuje gradnja. Pored toga nadležnost komunalnog redara uređena je i člankom 42. Zakona o građevinskoj inspekciji kojim je propisano da poslove nadzora koje na temelju istoga Zakona obavlja upravno tijelo jedinice lokalne samouprave nadležno za poslove komunalnog gospodarstva provode komunalni redari koji imaju ovlasti obavljanja nadzora propisane Zakonom.

**FINANCIJSKI UČINAK**

Prijedlogom se ne utječe na sam proračun budući su sredstva nadzora financirana iz redovnih aktivnosti, a eventualne naplaćene kazne mogu povećati sredstva proračuna.

**FORMALNOSTI**

O ovom prijedlogu Odluke održat će se savjetovanje za zainteresiranom javnošću u trajanju od 30 dana. Ujedno prijedlog Odluke će sukladno članku 132. stavak 1. Zakonu o gradnji biti upućen na mišljenje nadležnim turističkim zajednicama i to TZ Opatija i TZ Ičići.

GRADONAČELNIK

Fernando Kirigin, mag.oec., v.r.

Na temelju članka 132. Zakona o gradnji („Narodne novine“ broj 153/13, 20/17, 39/19, 125/19 i 145/24) i članka 29. Statuta Grada Opatije („Službene novine Primorsko-goranske županije“ broj 49/23), Gradsko vijeće Grada Opatije, na sjednici održanoj dana \_\_\_\_\_\_\_\_\_\_ 2025. godine, donijelo je

ODLUKU
o privremenoj zabrani izvođenja radova u 2026. godini

Članak 1.

1) U razdoblju 2026. godine privremeno se ne smiju izvoditi građevinski radovi koji se odnose na zemljane radove i izgradnju konstrukcije individualnih stambenih građevina, višestambenih građevina, stambeno poslovnih građevina, poslovno stambenih građevina, poslovnih građevina, manjih poslovnih građevina, ugostiteljsko turističkih građevina, građevina javne i društvene namjene, površina javne namjene, športsko rekreacijskih građevina i jednostavnih građevina, na području naselja:

- Opatija, Ičići, Ika, Pobri i Oprič - u razdoblju od 1. lipnja do 1. listopada,

- Dobreć i Poljane – u razdoblju od 15. lipnja do 15. rujna

2) Građevinski radovi iz stavka 1. ovog članka privremeno se ne smiju izvoditi tijekom cijele godine i na području svih naselja Grada Opatije u vremenu od 19.00 sati do 8.00 sati, te u dane blagdana, 24. prosinca, Veliki petak i Veliku subotu, subotama nakon 16.00 sati, subotama tijekom mjeseca prosinca te nedjeljama.

Članak 2.

Iznimno od članka 1. stavka 1. ove Odluke, na području svih naselja Grada Opatije smiju se izvoditi sljedeći građevinski radovi:

- zemljani radovi i radovi na izgradnji konstrukcije građevina javne i društvene namjene, komunalne infrastrukture, površina javne namjene, športsko rekreacijskih građevina i drugih građevina od javnog interesa kojih je investitor Grad Opatija ili Primorsko-goranska županija kao i trgovačka društva, ustanove i druge pravne osobe čiji su osnivači Grad Opatija ili Primorsko-goranska županija

- zemljani radovi i radovi na izgradnji konstrukcije građevina namijenjenih priuštivom stanovanju koji se grade sukladno propisima i aktima Grada Opatije kojima je uređena društveno poticana stanogradnja odnosno priuštivo stanovanje.

Članak 3.

Privremena zabrana izvođenja radova iz članka 1. ove Odluke ne odnosi se na radove na hitnim intervencijama radi otklanjanja kvarova, sanacije ili druge uspostave funkcionalnosti komunalne i druge javne infrastrukture koje izvode komunalna društva Grada Opatije odnosno javna trgovačka društva i druge pravne osobe čiji je osnivač Primorsko-goranska županija i Republika Hrvatska, pod uvjetom da su o potrebi izvođenja radova radi hitnih intervencija prethodno obavijestili Grad Opatiju.

Članak 4.

Nadzor nad provedbom ove Odluke provode komunalni redari.

Članak 5.

Ova Odluka stupa na snagu osmog dana od dana objave u „Službenim novinama Grada Opatije“.

KLASA:

URBROJ:

Opatija, \_\_\_\_\_\_\_\_\_\_\_ 2025.

GRADSKO VIJEĆE GRADA OPATIJE

Predsjednik Gradskog vijećaKristian Tončić , v.r.